Eskeri ke amey dewe, demê serre ra payiz bi... Mı serê boni de gozê ho kerdêne ro, serba huskkerdene verba tiji de ağme kerdêne ke çêy day adır. Serê boni ra amane war u omıdê raxelesnaena jü-dı cılu ra qelebiyane ro wertê adıri. Vejiyane teber... Mı ho sas kerd bi... Heni ke mı cıli phoştia ho ra niardê war u oncia tey berdê zerre, heni oncia vejiyane teber. A sate kıle çê guret bi... Raa dıyine ke kotane zerrê çêyi u peyser ke amane, mı kutıkê huyo khal di ke ho pençere ro erzeno zerre, o ki fıkıriyo ke ez wertê kıle de mendane u mı bıxelesno... Heni motê cı biyane, mendane... Satêna mı waşt ke ho kutıkê ho dıma bıerjine zerre, wa bınê wefa dey de memanine. Heto jü ra taê insani adır verdanê cı insanu vêsnenê, heto bin ra ki jü kutıko ke wazeno jü bedeno ke biyo wele ey bıxelesno... İnam kerê ke a sate ra dıme endi serba qalkerdena na mesele cüane. Ez ki eke bıvêsêne, kami nae sero qesey kerdêne?